Joans far Gunnar mistede i 2005 sin vielsesring på en ferie til Kreta. 15 år senere er den nu dukket op på Facebook.

Joans far Gunnar fik lavet to ringe i 2000, da han og konen Ruth havde guldbryllup. I 2004 døde Ruth af alzheimers, og Gunnar fik samlet de to ringe til én ring. Året efter var familien på ferie på Kreta. Efter at Gunnar tog et hovedspring i vandet ved hotellet var vielsesringen væk. - Han var jo ved at sætte jord og himmel i bevægelse for, om ikke man kunne finde den der ring. Der var nogle dykkere, der holdt til dernede, og han var henne for at snakke med dem, om de kunne finde den, men de kunne jo heller ikke finde den, siger Joan Andreasen. Senere på året blev originalen tilfældigvis fundet af en norsk fritidsdykker. Han forsøgte dengang uden held at finde ejeren, og lagde derfor ringen i en skuffe. Dukket op efter 15 år I onsdags prøvede dykkeren at efterlyse ejeren igen - 15 år senere. Denne gang med succes. - Det er da helt utroligt, at der er en, der sætter sådan en ring på Facebook. Så har man faktisk forhåbentlig fundet den rigtige ejer, siger Joan Andreasen. Dykkeren slog onsdag et billede op på sin facebookprofil. Det blev delt på en facebookside for skandinavere, der rejser til Kreta. Det blev derefter delt i en facebookgruppe for danske slægtsforskere, der fandt frem til ægteparret og kontaktede Vadum Kirke. Der kom de i forbindelse med parrets datter Joan. - Man kan jo godt tænke lidt: Så er verden jo lille, når den lige pludselig dukker op efter så mange år. Joans far døde i 2015, så han når ikke selv at få vielsesringen at se igen. 15 år efter den gik tabt på havbunden ved Kreta, er ringen derfor i stedet på vej hjem til Joan i Vadum. - Han ville være utrolig glad og taknemlig. Det ville han helt bestemt. Han ville garanteret selv tage op at for at hente den, hvis det var, lyder det fra Joan Andreasen.